
Бейнеу ауданы әкімінің орынбасары, комиссия төрағасы
__________________Т.Нұрмағанбетов
«__»________________2026 жыл


Бейнеу ауданына қарасты ауданішілік және Бейнеу ауылы бойынша ауылішілік қоғамдық көліктерінің тасымалдаушысы ұсынған есептердің дұрыстығын анықтау туралы өткен жиналыстың 

Хаттамасы
№__________________
Бейнеу ауылы                                                                                                 17.08.2026 жыл

Төрағалық еткен: Т.Нұрмағанбетов – Бейнеу ауданы әкімінің орынбасары. 

Комиссия төрағасының 
орынбасары: С.Калдыгараев - «Бейнеу аудандық тұрғын үй-коммуналдық шаруашылық, жолаушылар көлігі және автомобиль жолдары бөлімі» мемлекеттік мекемесінің басшысы.

Комиссия мүшелері: 
1. Н.Садигулов – Бейнеу  аудандық мәслихатының депутаты;

2. Б.Оксикбаев – Бейнеу  аудандық қоғамдық кеңесінің мүшесі;

3. О.Амалбаев – «Бейнеу аудандық экономика және қаржы бөлімі» ММ басшысы;

4. Қ.Ізтлеуова –  «Атамекен»   кәсіпкерлер    палатасының         Бейнеу  аудандық              
           филиалының директоры;

5. Е.Ишмуратов –  «Бейнеу ауданы  Азаматтық  бастама» қоғамдық  бірлестігінің 
Төрағасы.

КҮН ТӘРТІБІ:

1. «БатысТехИнвест» ЖШС-ның тарифтерді қайта қарау және километрлік есептеу жүйесіне көшу туралы ұсынысы. Ағымдағы жылдың 10 тамызында келіп түскен «БатысТехИнвест» ЖШС-ның №223 хатына сәйкес қолданыстағы тарифтерді қайта қарау және қолданыстағы Қағидаларға сәйкес тасымалдау құнын километрлік есептеу жүйесіне көшіру мәселесі қаралды;
2. Бейнеу ауылішілік №8, №9 және ауданішілік «Бейнеу–Сам», «Ноғайт», «Тұрыш–Бейнеу» бағыттарындағы маршруттарды әлеуметтік мәні бар қатынастар тізбесіне енгізу.


Т.Нұрмағанбетов – Бейнеу ауданы бойынша ауданішілік және Бейнеу ауылы бойынша ауылішілік маршруттардың қазіргі жағдайы туралы, сондай-ақ комиссия отырысында қаралатын мәселелер жөнінде ақпарат берді. Сонымен қатар, Бейнеу ауылішілік №8, №9 және ауданішілік «Бейнеу–Сам», «Ноғайт», «Тұрыш–Бейнеу» бағыттарындағы маршруттарды әлеуметтік маңызы бар қатынастар тізбесіне енгізу мәселесін қарауды ұсынды.
C. Калдыгараев - Бейнеу ауданы аумағында қазіргі уақытта жолаушылар тасымалы бойынша барлығы 16 бағытта, оның ішінде 8 ауданішілік және Бейнеу ауылы бойынша 8 ауылішілік бағытта тұрақты түрде қызмет көрсетілуде. Аталған 16 бағыттың 13-і әлеуметтік маңызы бар қатынастар тізбесіне енгізілген. Қалған 3 бағыт бойынша өткізілген конкурстық рәсімдердің қорытындысына сәйкес жеңімпаз тасымалдаушы ретінде «БатысТехИнвест» ЖШС анықталған. Аталған бағыттар бойынша, «БатысТехИнвест» ЖШС жолаушылар тасымалын 6 айдан астам уақыт бойы өз қаражаты есебінен жүзеге асырып келеді.
Бейнеу ауылының ауылішілік маршруттарында қазіргі таңда жолақы құны 60 теңге мөлшерінде белгіленген. Ал ауданішілік бағыттар бойынша жолақы мөлшері маршруттардың қашықтығына қарай 250 теңгеден 700 теңгеге дейін белгіленген. Қолданыстағы тарифтерді белгілеу кезінде аудан тұрғындарының әлеуметтік жағдайы мен қоғамдық көлік қызметінің қолжетімділігі ескерілген. 
Сонымен бірге, қазіргі қолданыстағы тарифтер тасымалдаушылардың жолаушылар тасымалын жүзеге асыруға жұмсайтын нақты шығындарын толық көлемде жаба бермейді. Атап айтқанда, жанар-жағармай материалдарының, қосалқы бөлшектердің, көлік құралдарына техникалық қызмет көрсету мен жөндеу жұмыстарының, жүргізушілер мен өзге де қызметкерлердің еңбекақысының, сондай-ақ басқа да пайдалану шығындарының өсуі тасымалдаушылардың қаржылық жүктемесін арттыруда.
Осыған байланысты, жолаушылар тасымалының тұрақтылығын сақтау және қолданыстағы маршруттардың үздіксіз жұмысын қамтамасыз ету мақсатында тасымалдаушылар ұсынған есеп-қисаптар негізінде қолданыстағы тарифтер мен тасымалдаушылардың нақты шығындары арасындағы айырмашылықты бюджет қаражаты есебінен субсидиялау қажеттілігі туындап отыр.
Аталған бағыттарды әлеуметтік маңызы бар қатынастар тізбесіне енгізу және олар бойынша субсидиялау мәселесін шешу тасымалдаушылардың тұрақты жұмыс істеуіне, қоғамдық көлік қозғалысының үздіксіздігін қамтамасыз етуге, сондай-ақ аудан тұрғындарына көрсетілетін жолаушылар тасымалы қызметінің сапасы мен қолжетімділігін сақтауға мүмкіндік береді.
Н. Садигулов – Жоғарыда көтерілген мәселелерді және жолаушылар тасымалы саласындағы қазіргі жағдайды талқылай келе, әлеуметтік маңызы бар қатынастар тізбесіне енгізілген 13 маршрут бойынша қолданыстағы тарифтерді километрлік есептеу жүйесіне көшіру мәселесін 2027 жылғы қаңтар айынан бастап енгізуді ұсынамын.
Тасымалдаушы кәсіпорын тарапынан ұсынылған қаржылық есеп-қисаптарға сәйкес, тарифтерді километрлік есептеу жүйесіне көшу барысында шығындарды оңтайландыру тетіктері қарастырылған. Атап айтқанда, жолаушыларға қызмет көрсету процесінде кондукторсыз жұмыс жүйесіне көшу, яғни кондукторлардың қызметін кезең-кезеңімен тоқтату көзделген.
Қазіргі уақытта аталған 13 маршрут бойынша шамамен 80 кондуктор еңбек қызметін атқарып отырғанын ескере отырып, оларды бір мезетте жұмыстан босату қызметкерлердің әлеуметтік жағдайына кері әсер етуі мүмкін екендігін атап өтті. Осыған байланысты, Қазақстан Республикасының еңбек заңнамасында көзделген талаптарды сақтай отырып, қызметкерлерді алдағы еңбек қатынастарының тоқтатылатыны туралы алдын ала хабардар ету және жұмыстан босату рәсімдерін кезең-кезеңімен жүзеге асыру қажет деп санайды.
Осы мақсатта 2026 жылғы қараша айынан бастап кондукторларға белгіленген тәртіппен тиісті хабарламалар беріп, олардың еңбек қатынастарын тоқтатуды кезең-кезеңімен жүзеге асыру ұсынылды. Бұл өз кезегінде қызметкерлерге алдағы өзгерістерге дайындалуға, басқа жұмыс орындарын іздеуге және жұмыстан босату процесін әлеуметтік тұрғыдан барынша қолайлы түрде ұйымдастыруға мүмкіндік береді.

Комиссия мүшелері – тасымалдаушы тарапынан қолданыстағы әдістемеге сәйкес ұсынылған есеп-қисаптармен танысып, ұсынылған тарифтік есептеулерді талқылай келе, 2027 жылғы қаңтар айынан бастап жолаушылар тасымалы тарифін километрлік есептеу жүйесіне көшіру қажет деп шешті.




Тындалып шешім қабылданды. 

1. Қолданыстағы тарифтер жыл соңына дейін өзгеріссіз сақталсын. Тасымалдаушы тарапынан ұсынылған жаңа тарифтер ағымдағы жылдың қараша айында қайта қаралып, талқылансын. Жолаушылар тасымалы барысында қызмет атқаратын жолсеріктерді (кондукторларды) жұмыстан босату кезінде Қазақстан Республикасының қолданыстағы еңбек заңнамасының талаптары толық сақталсын және қызметкерлерге тиісті өтемақылар заңнамада белгіленген тәртіппен толық көлемде төленуі қамтамасыз етілсін.

2.  Ауылішілік №8, №9 және ауданішілік «Бейнеу–Сам, Ноғайты, Тұрыш Бейнеу» бағыттарындағы маршруттарды әлеуметтік маңызы бар қатынастар тізбесіне енгізу бойынша тиісті жұмыстар жүргізіліп, аталған ұсынысты Маңғыстау облыстық мәслихатына қарауға енгізу ұсынылсын.

Осы хаттаманың орындалысын бақылау «Бейнеу аудандық коммуналдық шаруашылығы, жолаушылар көлігі және автомобиль жолдары бөлімі» коммуналдық мемлекеттік мекемесінің басшысы С.Калдыгараевқ жүктелсін.

